2014–2020 metų Europos Sąjungos fondų investicijų

veiksmų programos 4 prioriteto „Energijos efektyvumo

ir atsinaujinančių išteklių energijos gamybos ir

naudojimo skatinimas“ 04.1.1-LVPA-V-114 priemonės „Elektros energijos iš atsinaujinančių išteklių gamybos

įrenginių įrengimas namų ūkiuose“ projektų finansavimo sąlygų aprašo Nr. 2

2 priedas

**FINANSAVIMO FIZINIAMS ASMENIMS SKYRIMO TVARKA**

**I SKYRIUS**

**REIKALAVIMAI FIZINIAMS ASMENIMS**

1. Finansavimo gavėjas pagal 2014–2020 metų Europos Sąjungos fondų investicijų veiksmų programos 4 prioriteto „Energijos efektyvumo ir atsinaujinančių išteklių energijos gamybos ir naudojimo skatinimas“ 04.1.1-LVPA-V-114 priemonės „Elektros energijos iš atsinaujinančių išteklių gamybos įrenginių įrengimas namų ūkiuose“ projektų finansavimo sąlygų aprašą Nr. 2 (toliau – Priemonė) yra fizinis asmuo nuosavybės teise valdantis elektros vartojimo objektą (kaip apibrėžta Finansavimo fiziniams asmenims skyrimo tvarkos 2 ir 3 punktuose) ir bet kokiais teisėtais pagrindais elektrinės įrengimo objektą (kaip apibrėžta Finansavimo fiziniams asmenims skyrimo tvarkos 2 ir 4 punktuose) (toliau – fizinis asmuo).

2. Finansavimo fiziniams asmenims skyrimo tvarkos (toliau – šios tvarkos) 4 punkto reikalavimus atitinkantis pastatas (butas) ar žemės sklypas, kuriame įrengiamos atsinaujinančių išteklių energiją naudojančias technologijos, generuojančias elektros energiją iš saulės šviesos (toliau taip pat vadinama įranga arba elektrine), skirtas elektros energijos gamybai namų ūkio reikmėms, toliau vadinamas elektrinės įrengimo objektu. Šios tvarkos 3 punkto reikalavimus atitinkantis pastatas (butas), kuriame vartojama elektrinės įrengimo objekte pagaminta elektros energija, toliau vadinamas vartojimo objektu.

3. Pagal Priemonę elektros vartojimo objektas yra fizinio asmens, nuosavybės teise valdomas gyvenamosios paskirties vieno buto pastatas, gyvenamosios paskirties butas arba sodų paskirties pastatas (sodo namas), kurie yra įregistruoti Valstybės Įmonės Registrų centro Nekilnojamojo turto registre, į kurį bus nukreipiama atsinaujinančių išteklių energiją naudojančiomis technologijomis, skirtomis elektros energijos gamybai namų ūkio reikmėms, pagaminta elektra.

4. Pagal Priemonę elektrinės įrengimo objektas yra fizinio asmens bet kokiais teisėtais pagrindais (pvz. nuosavybės teisė, nuoma, panauda) valdomas žemės sklypas arba pastatas, ir kuriame įrengiamos atsinaujinančių išteklių energiją naudojančios technologijos, skirtos elektros energijos gamybai namų ūkio reikmėms. Bet kokiais kitais teisėtais pagrindais (pvz. nuosavybės teisė, nuoma, panauda) valdomo žemės sklypo ar pastato valdymo juridinis faktas turi būti įregistruotas VĮ Registrų centro Nekilnojamojo turto registre. Nuomos ar panaudos sutartis turi galioti ne mažiau kaip 6 metus nuo projekto registracijos formos pateikimo Lietuvos Respublikos aplinkos ministerijos Aplinkos projektų valdymo agentūrai (toliau – APVA) dienos.

5. Elektrinės įrengimo objektas gali būti:

5.1. elektros energijos vartojimo vietoje (t. y. vartojimo objekte); atsinaujinančių išteklių energiją naudojančias technologijas, generuojančias elektros energiją iš saulės šviesos, galima įsirengti ir ant kito pastato (statinio), esančio greta gyvenamojo namo ar sodo paskirties pastato, buto dvibučiame pastate, nurodyto projekto registracijos formoje, kuris nuosavybės teise priklauso fiziniam asmeniui, tačiau įrengta atsinaujinančių išteklių energiją naudojančias technologijos, generuojančias elektros energiją iš saulės šviesos, turi būti prijungtos prie registracijos formoje  nurodyto gyvenamosios paskirties buto, vieno buto pastato ar sodo paskirties pastato elektros įvado;

5.2. geografiškai nutolusiuose nuo elektros energijos vartojimo vietose;

5.3 elektros energijos vartojimo vietoje daugiabučiame pastate ar jo teritorijoje.

6. Jei fizinis asmuo vykdo ūkinę – komercinę veiklą, finansavimas neskiriamas, išskyrus atvejus, kai fizinis asmuo gali pateikti įrodymus, kad ūkinė – komercinė veikla nėra vykdoma šios tvarkos 3 punkte nurodytuose pastatuose (butuose).

7. Fizinis asmuo turi įrengti šios tvarkos II skyriuje nurodytą įrangą, tapti gaminančiu vartotoju teisės aktų nustatyta tvarka (įskaitant, bet neapsiribojant sudaryti atitinkamas sutartis su elektros energijos tiekėju ir (ar) energetikos tinklų operatoriumi, įsirengti apskaitos prietaisą (išskyrus atvejus, kai fizinis asmuo jau yra tapęs gaminančiu vartotoju ir (ar) atlikęs dalį ar visus reikiamus veiksmus) ir pateikti išlaidų kompensavimo prašymą APVA ne vėliau kaip per 9 mėnesius nuo APVA kvietimo teikti registracijos formas galiojimo pabaigos dienos.

8. Fizinis asmuo 5 metus nuo išlaidų kompensavimo prašymo apmokėjimo dienos be APVA rašytinio sutikimo negali perleisti, parduoti, įkeisti turto ar kitokiu būdu suvaržyti daiktinių teisių į, atsinaujinančių išteklių energiją naudojančios technologijas, kurioms įsigyti ar sukurti skirtos projekto finansavimo lėšos. Gaminančio vartotojo sutartyse su elektros energijos tiekėju ir (ar) energetikos tinklų operatoriumi nurodyti vartojimo objektai 5 metus negali būti keičiami be išankstinio rašytinio APVA sutikimo.

9. Fiziniam asmeniui pagal Priemonę įgyvendinusiam finansuojamas veiklas (įdiegusiam atsinaujinančių išteklių energiją naudojančias technologijas, skirtas elektros energijos gamybai namų ūkio reikmėms) draudžiama parduoti elektros energiją ar naudoti ją ūkinei komercinei veiklai 5 metus nuo išlaidų kompensavimo prašymo apmokėjimo dienos. APVA patikros projekto įgyvendinimo vietoje (elektrinės įrengimo objekte ir vartojimo objekte kaip apibrėžta šios tvarkos2punkte) metu nustačius ir užfiksavus, kad fizinis asmuo faktiškai nesilaiko šio punkto reikalavimo, finansavimo lėšos neišmokamos, arba, jei APVA jau išmokėtos finansavimo lėšos, jas fizinis asmuo turės sugrąžinti.

10. Fizinis asmuo elektros energiją, pagamintą elektrinės įrengimo objekte, gali nukreipti į vieną ar kelis vartojimo objektus.

**II SKYRIUS**

**REIKALAVIMAI ĮRANGAI**

11. Pagal Priemonę remiami fiziniai asmenys, kurie įrengia atsinaujinančių išteklių energiją naudojančias technologijas, generuojančias elektros energiją iš saulės šviesos, skirtas elektros energijos gamybai namų ūkio reikmėms ir sudaro gaminančio vartotojo sutartis su elektros energijos tiekėju ir (ar) energetikos tinklų operatoriumi.

12. Fizinis asmuo gali įsirengti šios tvarkos 13.1 ir 13.2 papunkčiuose nurodytas atsinaujinančių išteklių energiją naudojančių technologijas, arba tik šios tvarkos 13.1 papunktyje nurodytas atsinaujinančių išteklių energiją naudojančių technologijas.

13. Atsinaujinančių išteklių energiją naudojančių technologijos ir jų minimalūs techniniai reikalavimai:

13.1. saulės moduliai turi atitikti Europos Sąjungos standartus įskaitant ekologinius ženklus, energijos duomenų etiketes ir kitas Europos Sąjungos standartizacijos įstaigų nustatytas techninių normatyvų sistemas, jiems turi būti suteikta 10 metų produkto garantija ir 25 m. 80 proc. efektyvumo garantija. Moduliai privalo turėti CE ženklą ir turėti pakankamą apsaugą nuo dulkių ir drėgmės (bent IP 65);

13.2. įtampos keitiklis (toliau – inverteris) turi būti tinkamas saulės elektrinių įrengimui ir atitikti Europos Sąjungos standartus įskaitant ekologinius ženklus, energijos duomenų etiketes ir kitas Europos Sąjungos standartizacijos įstaigų nustatytas techninių normatyvų sistemas, jam turi būti suteikta 5 metų produkto garantija. Įtampos keitiklis turi turėti pakankamą apsaugą nuo dulkių ir drėgmės (bent IP 65).

14. Atsinaujinančių išteklių energiją naudojanti technologija turi būti nauja (nenaudota), atitikti įprastai tokiai įrangai taikomas normas ir standartus. APVA pareikalavus, Fizinis asmuo privalo pateikti įrangos atitikties sertifikatus.

**III SKYRIUS**

**FIZINIO ASMENS REGISTRACIJOS FORMŲ TEIKIMAS**

15. APVA, suderinusi su Lietuvos Respublikos energetikos ministerija kvietimų fiziniams asmenims planą, kvietimų teikti registracijos formas trukmę ir kvietimui numatytų lėšų sumą, skelbia kvietimą fiziniams asmenims teikti registracijos formas (Tipinė registracijos formos forma tvirtinama APVA darbo procedūrų apraše). Informacija apie kvietimus skelbiama interneto svetainėse www.apva.lt ir http://enmin.lrv.lt/. APVA, suderinusi su Lietuvos Respublikos energetikos ministerija, turės teisę padidinti kvietimui numatytų lėšų sumą.

16. Siekdamas gauti finansavimą, kvietimo teikti registracijos formas metu, fizinis asmuo arba jo įgaliotas asmuo turi užpildyti registracijos formą, kuri patvirtinta APVA darbo procedūrų apraše ir integruota aplinkos projektų valdymo informacinėje sistemoje (toliau – APVIS). Prisijungimo nuoroda prie APVIS skelbiama APVA interneto svetainėje [www.apva.lt](http://www.apva.lt). Vienam kvietimui fizinis asmuo gali pateikti vieną registracijos formą.

17. Fizinis asmuo arba jo įgaliotas asmuo pildo registracijos formą, kurioje be kitos informacijos turi:

17.1. nurodyti šios tvarkos 1 punkte numatyto pastato (buto) unikalų numerį (vartojimo objekto) ir bet kokiais teisėtais pagrindais (pvz. nuosavybės teisė, nuoma, panauda) valdomo pastato ar žemės sklypo unikalų numerį (elektrinės įrengimo objekto);

17.2. nurodyti ketinamos įsigyti įrangos galingumą (elektrinės įrengtąją galią);

17.3. nurodyti ketinamos įsigyti įrangos įrengimo būdą;

17.4. nurodyti kokią šios tvarkos 13 punkte išvardintą įrangą įsirengs;

17.5. įsipareigoti pirkti naują (nenaudotą) įrangą;

17.6. įsipareigoti neparduoti elektros energijos ir (ar) nenaudoti elektros energijos ūkinei komercinei veiklai 5 metus nuo išlaidų kompensavimo prašymo apmokėjimo dienos;

17.7 pateikti laisvos formos bendrasavininkų (bendraturčių) sutikimą įgyvendinti projektą, jei jų yra.

18. Fizinis asmuo arba jo įgaliotas asmuo iki kvietime teikti registracijos formas nustatyto termino paskutinės dienos nustatytos valandos teikia registracijos formą APVA.

19. Registracijos formos teikiamos per APVIS. Gali būti nustatyti kiti registracijos formų pateikimo būdai ir tvarka APVA patvirtintame darbo procedūrų apraše, jei APVIS funkcinės galimybės nerealizuotos.

20. Jei Fizinio asmens registracijos forma pateikta po šios tvarkos 35 punkte nustatytos fizinio asmens projekto veiklos pabaigos, finansavimas pagal Priemonę neskiriamas ir neišmokamas.

**IV SKYRIUS**

**FIZINIŲ ASMENŲ REGISTRACIJOS FORMŲ VERTINIMAS IR** **ATRANKA**

21. APVA, patikrinusi fizinio asmens atitiktį šios tvarkos 1 punkto reikalavimams, vykdo fizinių asmenų registracijos formų vertinimą, vadovaudamasi šios tvarkos 17.2 ir 17.3 papunkčiuose nurodytais duomenimis ir prioritetiniais atrankos kriterijais, nurodytais kriterijų lentelėje. Už atitiktį šiems prioritetiniams projektų atrankos kriterijams skiriami balai.

lentelė. Prioritetiniai atrankos kriterijai

|  |  |  |  |
| --- | --- | --- | --- |
| **Prioritetinis projektų atrankos kriterijaus (toliau – kriterijus) pavadinimas** | **Kriterijaus vertinimo aspektai ir paaiškinimai** | **Didžiausias galimas kriterijaus balas** | **Kriterijaus svorio koeficientas** |
| **Atsinaujinančių išteklių energiją naudojančių technologijų įrengimo būdas** | Vertinama, ar namų ūkyje įgyvendinamo projekto metu elektros energijai gaminti diegiamos technologijos įrengiamos ant žemės, ar įrengiamos ant pastato (arba integruojamos į pastatą). Pagal šį atrankos kriterijų vertinami naujai diegiamų technologijų įrengimo būdai:  - aukštesnis balas skiriamas projektams, kuriais atsinaujinančių išteklių energiją naudojančios technologijos, skirtos elektros energijos gamybai, bus įrengiamos ant ar integruojamos į pastato sieną ar stogą (ar jų dalį);  - žemesnis balas skiriamas projektams, kuriais atsinaujinančių išteklių energiją naudojančios technologijos, skirtos elektros energijos gamybai, bus įrengiamos ant žemės.  Balų skaičiavimas:  1)      jei atsinaujinančių išteklių energiją naudojančios technologijos bus įrengiamos ant ar integruojamos į pastato sieną ar stogą (ar jų dalį), skiriami 5 balai;  2)      jei atsinaujinančių išteklių energiją naudojančios technologijos bus įrengiamos ant žemės, skiriamas 1 balas. | **50** | **10** |
| **Atsinaujinančių išteklių energiją naudojančių technologijų galia** | Vertinama namų ūkyje elektros energijai gaminti diegiamos technologijos galia, tarpusavyje lyginant diegiamų technologijų galingumą:  - aukštesnis balas skiriamas projektams, kuriais bus įdiegtos iki 5 kW galios atsinaujinančių išteklių energiją naudojančios technologijos, skirtos elektros energijos gamybai;  - žemesnis balas skiriamas projektams, kuriais bus įdiegtos didesnės kaip 5 kW bet ne daugiau kaip 10 kW galios atsinaujinančių išteklių energiją naudojančios technologijos, skirtos elektros energijos gamybai.  Balų skaičiavimas:  1)   jei bus įdiegtos iki 5 kW galios atsinaujinančių išteklių energiją naudojančios technologijos, skiriami daugiausiai 5 balai;  Balų skaičiavimas:  1) kai galia  iki 2 kW imtinai (5 balai);  2) kai galia  nuo 2,01 kW iki 3 kW imtinai (4,5 balo);  3) kai galia  nuo 3,01 kW iki 4 kW imtinai (4 balai);  4) kai galia  nuo 4,01 kW iki 5 kW imtinai (3,5 balo);    2) jei bus įdiegtos didesnės kaip 5 kW bet ne daugiau kaip 10 kW galios atsinaujinančių išteklių energiją naudojančios technologijos, skiriamas daugiausiai 2,5  balo.  Balų skaičiavimas:  1) kai galia  nuo 5,01 kW iki 6 kW imtinai (2,5 balo);  2) kai galia  nuo 6,01 kW iki 7 kW imtinai (2 balai);  3) kai galia  nuo 7,01 kW iki 8 kW imtinai (1,5 balo);  4) kai galia  nuo 8,01 kW iki 9 kW imtinai (1 balas);  5) kai galia  nuo 9,01 kW iki 10 kW imtinai (0,5 balo);  6) kai galia virš 10,01 kW (0 balų). | **50** | **10** |
|  | | **100** |  |

22. Minimali privaloma surinkti balų suma nenustatoma.

23. APVA, per 30 dienų nuo kvietimo teikti registracijos formas nustatyto termino paskutinės dienos, įvertinusi pateiktas registracijos formas, sudaro teigiamai įvertintų registracijos formų sąrašą, kuriame registracijos formos išdėstomos pagal bendrą (suminį) suteiktų balų skaičių (nuo didžiausio iki mažiausio), taip pat nurodant pagal kiekvieną prioritetinį projektų atrankos kriterijų registracijos formai suteiktą balų skaičių bei nurodant galimą skirti projektui finansavimo lėšų dydį.

24. Jei registracijos formos surenka vienodą balų skaičių ir joms finansuoti nepakanka kvietimui skirtos lėšų sumos, tuomet pirmenybė suteikiama registracijos formoms, surinkusioms daugiau balų pagal pirmąjį prioritetinį projektų atrankos kriterijų.

**V SKYRIUS**

**FIZINIŲ ASMENŲ TINKAMOS IR NETINKAMOS FINANSUOTI IŠLAIDOS**

25. Tinkamos finansuoti išlaidos apskaičiuojamos ne pagal fizinio asmens faktiškai patirtas elektrinės įsirengimo išlaidas, bet Saulės elektrinių įrengimo namų ūkiuose išlaidų fiksuotojo įkainio nustatymo tyrime (skelbiamas ES struktūrinių fondų svetainėje <https://www.esinvesticijos.lt/lt/dokumentai/saules-elektriniu-irengimo-namu-ukiuose-fiksuoto-ikainio-nustatymo-tyrimas>) nustatytą 1 kW įrangos fiksuotąjį įkainį[[1]](#footnote-1) (Eur/kW) padauginus iš registracijos formoje nurodyto planuojamo įrengti įrenginio galingumo (kW).

26. Fiziniam asmeniui, kuris įsirengia 13.1 ir 13.2 papunkčiuose nurodytas atsinaujinančių išteklių energiją naudojančias technologijas, projekto finansuojamoji dalis sudaro 22 proc. tinkamų išlaidų, paskaičiuotų pagal šios tvarkos 25 punktą.

27. Fiziniam asmeniui, kuris įsirengia tik 13.1 papunktyje nurodytas atsinaujinančių išteklių energiją naudojančias technologijas projekto finansuojamoji dalis sudaro 16,55 proc. tinkamų išlaidų, paskaičiuotų pagal šios tvarkos 25 punktą.

28. Išlaidos yra tinkamos finansuoti, kai jos patirtos fizinio asmens (t. y. šios tvarkos 13 punkte nustatytus reikalavimus atitinkančios įrangos įsigijimo išlaidas pagrindžiantys dokumentai išrašomi registracijos formoje nurodytam arba įgaliotam asmeniui) arba registracijos formoje nurodyto vartojimo objekto bendraturčio, nuo kvietimo teikti registracijos formas paskelbimo datos.

29. Išlaidas pagrindžiančiuose dokumentuose, be kitų teisės aktais nustatytų privalomų rekvizitų, turi būti nurodyta elektrinės įrengtoji galia.

30. Išlaidos yra tinkamos finansuoti, jei įsigyjama įranga atitinka šios tvarkos II skyriuje nustatytus reikalavimus ir įsigyjama iš tiekėjo:

30.1. juridinio asmens;

30.2. fizinio asmens, kuris turi teisę verstis įrangos pardavimo veikla pagal verslo liudijimą ar individualios veiklos pažymą.

31. Fizinių asmenų, vykdančių savarankišką pardavimo veiklą pagal verslo liudijimą ar individualios veiklos pažymą, pardavimo sau ar sutuoktiniui išlaidos nėra tinkamos finansuoti išlaidos.

32. Fizinis asmuo gali įsigyti ir didesnės nei 10 kW galios elektrinę, tačiau finansavimas, tuo atveju, bus išmokamas tik už 10 kW. Jei pagal Klimato kaitos programą, 04.1.1-LVPA-V-114 priemonės „Elektros energijos iš atsinaujinančių išteklių gamybos įrenginių įrengimas namų ūkiuose“ projektų finansavimo sąlygų aprašą Nr.1, 04.1.1-LVPA-V-115 priemonės „AIE namų ūkiams“ finansavimas buvo išmokėtas 10 kW saulės elektrinei įrengti, ar pagal šios Priemonės veiklas finansavimas buvo išmokėtas 10 kW įrangos įsigijimui, tam pačiam vartojimo objektui finansavimas pagal Priemonę daugiau neišmokamas. Jei pagal Klimato kaitos programą, 04.1.1-LVPA-V-114 priemonės „Elektros energijos iš atsinaujinančių išteklių gamybos įrenginių įrengimas namų ūkiuose“ projektų finansavimo sąlygų aprašą Nr.1, 04.1.1-LVPA-V-115 priemonės „AIE namų ūkiams“ ar šią Priemonę finansavimas buvo išmokėtas iki 10 kW saulės elektrinei įrengti finansavimas, tam pačiam vartojimo objektui gali būti išmokėtas, tačiau ne didesnei nei 10 kW suminei galiai pasiekti.

33. Finansavimas neskiriamas, jei įrangos įsigijimo išlaidas pagrindžiančiuose dokumentuose nurodytas fizinio asmens, pateikusio registracijos formą (arba jei išlaidas pagrindžiantys dokumentai išrašyti pastato (buto) bendraturčio vardu, bendraturčio), PVM mokėtojo kodas. Visais atvejais, jei įrangos įsigijimo išlaidas pagrindžiančiuose dokumentuose nurodyto fizinio asmens pateikusio registracijos formą (arba jei išlaidas pagrindžiantys dokumentai išrašyti pastato (buto) bendraturčio vardu, bendraturčio) PVM traukiamas į atskaitą, finansavimas neskiriamas.

**VI SKYRIUSFINANSAVIMO SKYRIMAS. IŠLAIDŲ KOMPENSAVIMO** **PRAŠYMŲ TEIKIMAS IR APMOKĖJIMAS**

34. APVA, pagal šios tvarkos 23 punkte nustatyta tvarka teigiamai įvertintų registracijos formų sudarytą sąrašą nedelsiant (ne vėliau kaip per 3 darbo dienas) raštu arba elektroninėmis priemonėmis informuoja Fizinius asmenis apie jiems skirtą finansavimą.

35. Fizinio asmens projekto veiklos pabaiga yra gaminančio vartotojo sutarčių su elektros energijos tiekėju ir (ar) energetikos tinklų operatoriumi sudarymo data arba elektrinę įrengusio rangovo, teisės aktų nustatyta tvarka atestuoto eksploatuoti ir (ar) įrengti elektros įrenginius, deklaracijos data (deklaracijos forma nustatyta Elektros energijos gamintojų ir vartotojų elektros įrenginių prijungimo prie elektros tinklų tvarkos aprašo, patvirtinto Lietuvos Respublikos energetikos ministro 2012 m. liepos 4 d. įsakymu Nr. 1-127 „Dėl Elektros energijos gamintojų ir vartotojų elektros įrenginių prijungimo prie elektros tinklų tvarkos aprašo patvirtinimo“, 3 priede ), kai Fizinis asmuo jau yra tapęs gaminančiu vartotoju ir (ar) atlikęs dalį ar visus reikiamus veiksmus.

36. Fizinis asmuo projekto veiklą turi įgyvendinti ir APVA pateikti išlaidų kompensavimo prašymą ne vėliau kaip per 9 mėnesius nuo APVA kvietimo teikti registracijos formas galiojimo pabaigos dienos.

37. Fizinis asmuo turi užpildyti išlaidų kompensavimo prašymą, kurio forma patvirtinta APVA darbo procedūrų apraše ir integruota APVIS. Prisijungimo nuoroda prie APVIS skelbiama APVA internetinėje svetainėje www.apva.lt.

38. Išlaidų kompensavimo prašyme fizinis asmuo deklaruoja, kad:

38.1. išlaidų kompensavimo prašyme pateikta informacija ir dokumentai (ir/ar jų kopijos) yra teisingi ir atitinkantys Lietuvos Respublikos įstatymų ir kitų teisės aktų reikalavimus;

38.2. elektrinės įsigijimo išlaidos nebuvo ir nebus finansuojamos iš kitų nacionalinių programų ir Europos Sąjungos fondų;

38.3. fiziniam asmeniui yra žinoma, kad, jeigu pateiktas išlaidų kompensavimo prašymas, išlaidas pagrindžiantys bei elektrinės nuosavybę įrodantys dokumentai yra melagingi, pateiktas Išlaidų kompensavimo prašymas nebus nagrinėjamas ir bus atmestas, o tuo atveju, jeigu buvo priimtas sprendimas teikti finansavimą, finansavimo teikimas bus nutrauktas, sumokėtos lėšos turės būti grąžintos, taip pat kad įstatymų nustatyta tvarka gali būti kreipiamasi į teismą dėl žalos atlyginimo;

38.4. elektrinės įrengimo projektas atitinka visus reikiamus statybos procesą reglamentuojančių teisės aktų reikalavimus (jei elektrinė įrengiama elektros energijos vartojimo vietoje daugiabučiame pastate ar jo teritorijoje);

38.5. nurodyta atsiskaitomoji sąskaita priklauso fiziniam asmeniui arba jo įgaliotam asmeniui ir jis prisiima visą atsakomybę dėl nuostolių, kurie gali atsirasti klaidingai nurodžius atsiskaitomosios sąskaitos numerį.

39. Išlaidų kompensavimo prašyme fizinis asmuo įsipareigoja:

39.1. ne vėliau kaip per dešimt darbo dienų pranešti APVA apie bet kurių duomenų, pateiktų registracijos formoje, taip pat apie savo rekvizitų pasikeitimus penkerių metų nuo Fizinio asmens išlaidų kompensavimo prašymo apmokėjimo dienos laikotarpiu;

39.2. už suteiktas finansavimo lėšas savo nuosavybėn įsigytą materialųjį turtą naudoti ne mažiau kaip penkerius metus nuo finansavimo išmokėjimo dienos; anksčiau nei per 5 (penkerius) metus nuo Fizinio asmens išlaidų kompensavimo prašymo apmokėjimo dienos be rašytinio APVA sutikimo neįkeisti, neperleisti už finansavimo lėšas įsigyto turto;

39.3. neperleisti jokių savo teisių ir įsipareigojimų, prisiimtų įgyvendinant Fizinio asmens projektą, tretiesiems asmenims be rašytinio APVA sutikimo;

39.4. bendradarbiauti su APVA, sudaryti sąlygas atlikti patikrą projekto įgyvendinimo vietoje (elektrinės įrengimo objekte ir vartojimo objekte), tikrinti savo veiklą, susipažinti su dokumentais, susijusiais su fizinio asmens projekto vykdymu per visą 5 metų laikotarpį nuo išlaidų kompensavimo prašymo apmokėjimo dienos;

39.5. APVA nustatytais terminais teikti papildomą informaciją, pagrindimo dokumentus, šalinti nustatytus neatitikimus;

39.6. šios tvarkos 13 punkte nurodyta įranga pagaminta elektros energija bus naudojama namų ūkio reikmėms, nebus parduodama ar naudojama ūkinei komercinei veiklai 5 metus nuo išlaidų kompensavimo prašymo apmokėjimo dienos. Patikros projekto įgyvendinimo vietoje metu nustačius, kad nesilaikoma šio punkto reikalavimo, finansavimo lėšos neišmokamos, arba jei APVA jau išmokėjo finansavimo lėšas, jos turės būti sugrąžintos;

39.7. be išankstinio rašytinio APVA sutikimo, įrengus šios tvarkos II skyriuje nurodytą įrangą, nekeisti gaminančio vartotojo sutartyse su elektros energijos tiekėju ir (ar) energetikos tinklų operatoriumi nurodytų vartojimo objektų 5 metus.

40. Kartu su išlaidų kompensavimo prašymu turi pateikti:

40.1. įrangos, atitinkančios šios tvarkos 13 punkte nustatytus reikalavimus, įsigijimą pagrindžiančių bei perėmimo fizinio asmens nuosavybėn (įrangos perdavimo – priėmimo aktas) įrodančių dokumentų kopijas;

40.2. įrangos, atitinkančios šios tvarkos 13 punkte, techninius duomenis patvirtinančių dokumentų kopijas (įrenginio pasas ir/ar techninė specifikacija) ir nuotraukas (įrengimo objekto, saulės elektrinės modulių, inverterio (jei taikoma), inverterio parametrų lentelės (jei taikoma));

40.3. gaminančio vartotojo sutarčių su elektros energijos tiekėju ir (ar) energetikos tinklų operatoriumi kopijas;

40.4. elektrinę įrengusio rangovo, teisės aktų nustatyta tvarka atestuoto eksploatuoti ir (ar) įrengti elektros įrenginius, deklaraciją;

40.5. pateikti daugiabučio namo daugumos (jeigu butų ir kitų patalpų savininkų bendrijos įstatuose ar jungtinės veiklos sutartyje nenumatyta kitaip) butų ir kitų patalpų savininkų sutikimą (jei elektrinė bus įrengiama ant daugiabučio stogo arba integruojama į pastatą) arba daugiabučio žemės sklypo bendraturčių sutikimą (jei elektrinė bus įrengiama daugiabučio teritorijoje ir daugiabučio žemės sklypas priklauso bendra jungtine nuosavybės teise);

40.6. kitus APVA prašytus būtinus dokumentus, jų nuorašus arba kopijas arba informaciją, reikalingą išlaidų tinkamumui įvertinti.

41. Išlaidų kompensavimo prašyme nustačius trūkumų, fizinis asmuo arba jo įgaliotas asmuo per APVA nustatytą terminą, ne trumpesnį kaip 5 darbo dienos ir ne ilgesnį kaip 10 darbo dienų, turi patikslinti išlaidų kompensavimo prašymą ir (ar) pateikti trūkstamus dokumentus.

42. Jei fizinis asmuo faktiškai įdiegė ne tokios galios įrangą, kaip buvo nurodęs registracijos formoje, ir pagal šios tvarkos 23 punkte nustatyta tvarka sudarytą teigiamai įvertintų registracijos formų sąrašą jo surinktas suminis balų skaičius yra žemesnis nei priešpaskutinis suminis balas sąraše, visos tokio fizinio asmens išlaidos yra netinkamos finansuoti. Šis reikalavimas netaikomas ir balai neperskaičiuojami, jei visoms teigiamai įvertintoms registracijos formoms pakako kvietime skirto finansavimo.

43. APVA faktinį finansavimą apskaičiuoja elektrinių įrengimo namų ūkiuose išlaidų fiksuotojo įkainio nustatymo tyrime nustatytą 1 kW įrangos fiksuotąjį įkainį (Eur/kW) padauginus iš faktiškai įdiegtos įrangos galingumo (pagal fizinio asmens įdiegtos įrangos 40.1–40.4 papunkčiuose nurodytus dokumentus) bei pagal šios tvarkos 26 (ar 27) ir 32 punktus, tačiau neviršijant projektui skirto finansavimo lėšų dydžio (apie kurį fizinis asmuo informuotas pagal šios tvarkos 34 punktą).

44. APVA, vadovaudamasi darbo procedūrų aprašu, įvertina pateiktą išlaidų kompensavimo prašymą ir, jei registracijos forma patenka į atrinktų projektų patikrai vietoje sąrašą, atlieka patikrą projekto įgyvendinimo vietoje.

45. Patvirtinus išlaidų kompensavimo prašymą, fiziniam asmeniui arba jo įgaliotam asmeniui išmokamos finansavimo lėšos.

46. Finansavimo lėšos išmokamos ne vėliau kaip per 60 kalendorinių dienų nuo fizinio asmens arba jo įgalioto asmens tinkamai įforminto išlaidų kompensavimo prašymo ir visų privalomų pateikti dokumentų registravimo dienos, taip pat jei APVA atlikusi patikrą projekto įgyvendinimo vietoje neranda trūkumų.

47. APVA per 5 metų laikotarpį nuo išlaidų kompensavimo prašymo apmokėjimo dienos turi teisę bet kada atlikti patikras projekto įgyvendinimo vietoje ir paprašyti pateikti su projekto veikla susijusius dokumentus.

48. Fizinių asmenų, kurių pagal Priemonę pateiktos registracijos formos elektrinėms įsirengti buvo patvirtintos, duomenys (elektrinės įrengimo objekto adresas bei planuojamos statyti elektrinės galia) teikiami AB „Energijos skirstymo operatorius“, kuris juos naudoja Lietuvos Respublikos elektros energetikos įstatymo ir Lietuvos Respublikos atsinaujinančių išteklių energetikos įstatymo nustatytoms ir skirstymo operatoriui pavestoms užduotims atlikti: vertinti tinklo pajėgumus tose vietose, kur pareiškėjai planuoja įsirengti elektrines, ir jeigu tinklų pralaidumai yra nepakankami, suplanuoti lėšas ir planuojamus skirstomųjų tinklų pralaidumo padidinimo darbus Lietuvos Respublikos atsinaujinančių išteklių energetikos įstatymo nustatytais terminais.

\_\_\_\_\_\_\_\_\_\_\_\_\_\_\_\_\_\_\_\_\_\_\_

1. nurodytas saulės elektrinių įrengimo namų ūkiuose išlaidų fiksuotojo įkainio nustatymo tyrimo 9 lentelės „Saulės elektrinių įrengimo namų ūkiuose fiksuotojo įkainio kintamosios dalies apskaičiavimas“ 4 stulpelyje [↑](#footnote-ref-1)